《奉酬段御史登岳阳楼之作时分理盗贼至海康》
元代·范梈

谁能手铺湘水平，刬却君山看洞庭。昔人已骑黄鹤去，楼前乱芷春兰青。

岂知绣衣后千载，远违凤阙来江城。凭高吊古落日紫，领客置酒开云屏。

酒酣点笔赋新句，薄海传诵令人惊。忆我初游白玉京，与君联步趋承明。

手宣皇猷敷帝绩，济济学士如登瀛。一行竟堕万里外，回首沧浪思濯缨。

守官区区事无补，惟有白发欺人生。䍧牱水外万竹底，四时鸟语烟边鸣。

忽忽此地复相见，恍如幽梦求仙灵。中宵秣马不遑暇，君又北乡予南征。

如兹后会复何日，念之使我双涕零。宫中圣人总四溟，所过海岳须澄清。

铁冠峨峨望天下，青霄快展皆修程。由来豺虎伏仁兽，况有鹰隼当秋横。

明夜相思隔云岛，月落高台闻笛声。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。